
Sülysáp Város Önkormányzata Képviselő-testületének
2016. augusztus 18-án tartandó munkaterv szerinti ülésére

15. napirendhez

Tárgy:
Iskolai étkezési felelősök megbízása és díjazása
Tisztelt Képviselő-testület!
Már többször szóba került az iskolai étkeztetés adminisztrációjának problematikája, ami 2013. óta, amióta az iskolai dolgozók nem önkormányzati alkalmazottak, még jobban előtérbe került.
A pedagógusok jelenleg is áldozatos módon segítik az önkormányzati feladatot képező intézményi étkeztetés működtetését, azonban mind a KLIK, mind a feladatban résztvevők, mind pedig önkormányzatunk számára rendezetlen a helyzet.

Ennek kapcsán javasoljuk, hogy az egyes feladatellátási helyeken működő étkezési felelősöket 2016. szeptember 1-jétől – a tanítási évek időszakaira – formálisan is bízza meg az önkormányzat az adminisztrációs feladatokkal, és biztosítson részükre havi bruttó 10.000 Ft összegű javadalmazást. Ez a 3 főre évi 400.000 Ft körüli kiadást jelentene önkormányzatunknak. 

Kérem az előterjesztés szíves megtárgyalását és a javaslat elfogadását.
…/2016. (VIII. 18.) ÖKT határozati javaslat

Sülysáp Város Önkormányzatának Képviselő-testülete 
1./ a Sülysápi Szent István Általános Iskolában, a Sülysápi Móra Ferenc Általános Iskolában, valamint annak telephelyén az intézményi étkeztetési feladatok adminisztrációjának ellátására feladatellátási helyenként egy-egy fő megbízásáról dönt 2016. szeptember 1-jétől a tanítási évek időszakaira, havi bruttó 10.000 Ft díjazás ellenében;
2./ a megbízás 2016. évi finanszírozását a költségvetés általános tartalék keretéből biztosítja;

3./ felkéri és felhatalmazza a polgármestert a szükséges intézkedések megtételére.

Határidő: azonnal

Felelős: polgármester

Sülysáp, 2016. augusztus 11.

Horinka László s.k.

